Papersnake/gushiwen huggingface dataset:
过太平州拜李端叔遗像
折彦质（宋代）

东来已数月，弛担已渺茫。
犹喜灾患身，获登先生堂。
肃衣拜遗像，依然双颊光。
宛若侍坐侧，妙语发天藏。
厄穷出天意，人理难度量。
所幸言不朽，与世为文章。
齎此复何恨，私淑良不忘。
小郎出见我，问知雏凤凰。
他年起门户，尘滓濯秋阳。
世事几变灭，人生真黄粱。
置之不足道，感慨涕泪滂。
我行方有程，坟山空相望。
梅花引 秋闺
项兰贞（明代）

晚云攒，晚风寒。叶落霜飞篱菊残。不堪看。不堪看。

侬瘦似花，倚残谁个怜。

哀蛩泣遍衰杨岸，哀鸿叫遍疏桐院。恨漫漫。恨漫漫。

明月又圆，那人何日还。
有感
文天祥（宋代）

海阔龙深蛰，山空鸟杂鸣。
花随春共去，云与水俱行。
壮士千年志，征夫夫城程。
夜凉看星斗，何处是搀枪。
晚秋北园二首 其一
宋祁（宋代）

寂寥台榭使君家，日涉中园到日斜。林下归心纷似叶，菊前衰鬓晚于花。

支离粟饱宁无愧，漫漶书成未足誇。犹有一杯相伴在，判从鶗鴂耗年华。
清华晓发
张晋（清代）

晓行趁晴日，缓步避车尘。我意爱流水，春波如送人。

烟篁风解箨，云礁雪翻轮。渐有离乡感，家山伫望频。
题渔樵问答
王阜（明代）

我本渔樵三十载，丘壑优游鬓毛改。东溟巨涨已投竿，南涧松枝更堪采。

忽见渔樵共画图，逶迤列嶂阚澄湖。松边柯烂罢观奕，柳外舟行闻捕鱼。

江陆相逢幽兴发，划然长啸天地阔。清晨砺斧千嶂云，薄暮收纶半潭月。

莫采谷口之青松，明堂赖尔扶持功。莫捕江心之赤鲤，禹门变化来天风。

负薪入市归来晚，莼菜羹香菰米饭。五老峰前松月凉，新妇矶头柳风暖。

忽观此画三叹息，何处林泉可清适。四时伐木归去来，一派沧江楚天碧。
尘土呈介甫
王令（宋代）

尘土纷纷起处微，只随风力乱嘘吹。
高张白雾横宫阙，低引轻云暗路岐。
客坐昏蒙归耳目，人行斑白上须眉。
谁知滂霈天飞雨，洗涤轻浮会有时。
惜红衣 紫茉莉用白石词韵
吴敬梓（清代）

娇女烟飞，新歌云散，倚秋无力。点砌幽花，明霞衬天碧。

土化鸳点曾记取，烧金仙客萧寂。钗折凤鸾，访工人消息。

平康巷陌。佩解罗囊，红蕤枕相藉。奇葩恰许掩冉，芸窗北。

试问雁来霜后，几度小阶巡历。只紫荆一树，何处照他颜色。
奉和圣制幸望春宫送朔方大总管张仁亶
苏颋（唐代）

北风吹早雁，日夕渡河飞。气冷胶应折，霜明草正腓。

老臣帷幄算，元宰庙堂机。饯饮回仙跸，临戎解御衣。

军装乘晓发，师律候春归。方伫勋庸盛，天词降紫微。
归燕
黄裳（宋代）

扫迹各安在，托身谁与为。安危应择主，去就尚知时。

春暖语尤巧，海遥归较迟。画堂人有德，可放绣帘垂。
秋胡行
曹丕（魏晋）

朝与佳人期，日夕殊不来。嘉肴不尝，旨酒停杯。
寄言飞鸟，告余不能。俯折兰英，仰结桂枝。
佳人不在，结之何为？从尔何所之？
乃在大海隅。灵若道言，贻尔明珠。
企予望之，步立踟蹰。
佳人不来，何得斯须。
春日书怀
胡安国（宋代）

一气本无息，春风花又开。景多闲后见，诗好静中来。

午枕庄周梦，东轩靖节杯。不须篱畔菊，能制暮龄颓。
逍遥咏
宋太宗（宋代）

愚痴常似醉，何异梦中人。
欲达终无见，怀疑道岂亲。
非为贪闭口，那是益於身。
先生堪寂默，种福不传因。
春日田园杂兴
柳州（宋代）

东风生意闹，农圃正宜勤。稻种开包晒，菊苗依谱分。

畴西晓耕雨，舍北暮锄云。莫待荒三径，归欤陶令君。
海棠祠
黄衮（明代）

江边不见海棠花，两岸垂杨集暮鸦。略上客寻□氏邸，桥头谁暮祝生家。

雨声怕向愁边听，风景还堪醉里誇。驷马尚期他日过，题诗聊且记年华。
吕校书雨中见访
赵嘏（唐代）

竹阁斜溪小槛明，惟君来赏见山情。

马嘶风雨又归去，独听子规千万声。
劝王氏入贡，宠予以官，作辞命篇
詹敦仁（唐代）

争霸图王事总非，中原失统可伤悲。往来宾主如邮传，

胜负干戈似局棋。周粟纵荣宁忍食，葛庐频顾谩劳思。

江山有待早归去，好向鹪林择一枝。
蒿里曲
李龏（金朝）

古人今人留不住，六街马蹄浩无主。丧车辚辚入秋草，丘垄年年无旧道。

天娃剪霞铺晓空，幽愁秋气上青枫。寒食家家送纸钱，纸钱那得到黄泉。
儒林汪先生校书金山精法楼京口士人祀之
王勾生（清代）

吾乡有达人，矜式盛当世。高名传儒林，雄姿轶文艺。

伟哉鲤庭承，美矣凤毛济。讲幄县润州，经术备边笥。

嵽嵲金山峰，飞楼丹刻丽。裘带时来游，手泽忆兹地。

仰止和从贤，渊源去日思。画几临清波，雕笾荐芗糒。

神迎花塔前，位设锦函次。风流江水长，雅道望不坠。

古者隆祀典，功德议勿替。岘首一片碑，犹堕居民泪。

得权行所求，尸祝指近事。无情徒张皇，山川讵维系。

畸杰悲遇穷，佔毕耻事细。浪迹栖何常，没身感其类。

远闻称美谈，近切向往志。微论豪素閒，聊与雪鸿寄。
德寿殿玉方池砚
王恽（元代）

玉斲坤形霮四溟，丹书犹认寿宫名。纷纷落墨腾蛟雾，淅淅秋风拉瑟声。

神物不知昆火烈，碧丝今对玉堂卿。眼中多少兴亡事，白发孤臣最怆情。
和御制赏花钓鱼
祖无择（宋代）

禁籞春深御幄开，鸣鞘晓出五云来。花含瑞色三危露，酒湛晴光万寿杯。

香饵得鱼波滉漾，仙音仪凤日徘徊。微臣叨窃逢辰幸，行橐甘泉此从陪。
送径山僧
孙觌（宋代）

桑枣翳一邱，风雨鸣四壁。晨门响丁丁，一笑喜折屐。

臞仙诗作响，句有径山色。哀弹发朱弦，妙寄追白石。

虚名子过听，愧卧不能夕。归袖挽莫留，凌空看飞锡。
远京乐
杨泽民（宋代）

春光至，欲访清歌妙舞重为理。念莺轻燕怯媚容，百斛明珠须费。算枕前盟誓。深诚密约堪凭委。意正美，娇眼又洒，梨花春泪。

记罗帷底。向鸳鸯、灯畔相偎，共把前回，词语咏味。无端浪迹萍蓬，奈区区、又催行李。忍重看、小岸柳梳风，江梅鉴水。待学鹣鹣翼，从他名利荣悴。
归燕
黄河澄（清代）

昔别信空海，今来逐暖风。细微无物役，飘泊有人同。

正喜衔花语，仍劳葺垒工。遥怜楚江外，栖止尽林中。
句 其十三
蒋之奇（宋代）

泉明为邑日，漫叟卜居时。
议恤军营阵亡将士因思酿乱之由慨然有作
彭蕴章（清代）

神州一统州县千，牧民所恃守令贤。去其害马群不乱，讽以佩犊善必迁。

万户皆得安耕凿，颛蒙何至甘作奸。圣朝神武开王业，康熙戡乱文教宣。

乾隆之季世丰盛，大臣黩货民力殚。民贫吏虐邪慝作，异端蜂起名白莲。

环攻城邑掠村落，干戈纷扰楚陕川。嘉庆初元始渐息，师劳财匮幸释肩。

朝廷特颁宽大诏，胁从罔治多矜全。大慝虽去莠民在，蘖芽旋复生其间。

敛财或众亦多术，漫衍宇内五十年。亲民之官如传舍，但幸无事为苟安。

岂无一二循良吏，诘奸锄暴不避难。徒搏终遭豺虎噬，无斧安得荆榛芟。

请兵既恐坐激变，酿乱不如求罢官。因兹涂饰纲纪坏，甘贻后患忍目前。

曹滑赵城乱相继，武冈崇阳复揭竿。削平虽赖施人力，成功得不归之天。

其时奸邪犹畏法，王师所至如飞翰。自从言官禁海市，坐看万里鲸波掀。

大将无功战士嬉，行军失律国纪干。官吏偷生尽恇怯，兵民无耻何责焉。

所赖圣神德泽厚，如培颠木阅岁寒。环瀛十载疮痍复，金粟百万水旱蠲。

维持国脉使可继，急苏民困销烽烟。今皇御宇崇名教，褒贤奖善茅如莲。

儒臣进讲勤稽古，博士议礼凛奉先。心哀鸿泽逋赋豁，书达象胥番舶还。

方期斯世俗淳美，胡图僻壤民梗顽。初闻桂岭啼枭鸟，旋见湘江游毒蟃。

欃枪远指斗牛野，氛祲近逼析木躔。元戎屡易功未就，坚城叠破师无完。

三年缺斨悯士苦，六月出车望帅旋。运筹帷幄臣无状，揽衣夙夜帝罔愆。

良由墨吏养痈久，黄巾妖孽遍九寰。城狐社鼠声相应，诛戮不胜徒实繁。

所惜驱来鹅鹳阵，如罴如虎皆桓桓。先轸入狄死犹壮，莫敖荒谷亦可怜。

勒名金石吊英魄，极目疆场招断魂。司马旌功兼恤难，皇仁禄及其子孙。

公等九京当瞑目，人生一梦如浮云。嗟余窃禄忝九列，委蛇曾无汗马勋。

惟愿羽书奏三捷，得见剑戟消八埏。十年生聚邦本固，万方绥靖宪典宽。

圣人垂拱民气乐，贤才辅治官勿瘝。倾否济屯在人事，自今以往当思艰。
山居十首
薛嵎（宋代）

老妻倦缝纫，痴儿厌藜藿。
一贫谁复言，多累吾已错。
山半云可耕，山下泉可凿。
轩冕亦傥来，岂得长如昨。
吊夏贵墓
无名子（元代）

享年八十三，而不七十九。呜呼夏相公，万古名不朽！
东莞伯何真
严遂成（清代）

钞悬十千募擒贼，王成之奴缚主出。如数予钞赏不虚，随具汤镬烹于车。

扬旗伐鼓吁尔众，奴叛主者罪深重。呜呼缣囊夜络彭宠头，裂地曾封不义侯。

侯兮侯兮乃不义，起自贼中铜马帝。
偈二十二首 其四
释洵（宋代）

有佛处，不得住，藕丝孔里行官路。无佛处，急走过，十字街头相对坐。
七夕雨中饮客
马廷鸾（宋代）

羁怀病思不禁秋，又报西风大火流。
梧叶未凋高树翠，薇花不厌小山幽。
燕鸿来往书生老，禾黍高低故国愁。
志士悲秋宁复尔，楼头罇酒漫销忧。
渡芦达磨赞二首
释智朋（宋代）

江水无极，茎芦可折。
离了梁朝，未到魏阙。
此恨波心向谁说。
秋晚新晴夜月如练有怀乐天
刘禹锡（唐代）

雨歇晚霞明，风调夜景清。
月高微晕散，云薄细鳞生。
露草百虫思，秋林千叶声。
相望一步地，脉脉万重情。
腰塘曲四章 其三
姚燮（清代）

出梢芦叶已毵毵，浅渚烟明鸥两三。醉拍钗梁歌水调，美人秋梦落江南。
次韵唐太博重过西湖
史浩（宋代）

红尘汩汩解穷年，试说西湖思豁然。上下层楼涵倒影，联翩飞鸟没寒烟。

未须梅萼催诗兴，长有春风在日边。安得扁舟去招隐，云窗相对听鸣泉。
丁亥守当涂中夏有献瑞麦者今日池中复得双头
吴芾（宋代）

嗟我百无能，此身仍老矣。
滥此把一麾，何以慰千里。
陇麦秀两岐，池莲绽双蕊。
斯事虽偶然，亦为邦人喜。
偈
释可勋（宋代）

秋江烟岛晴，鸥鹭行行立。
不贪观世音，争知普门入。
过能拙翁兰若
袁华（明代）

盐铁塘边草色齐，我居塘东子塘西。兴来相过不相问，自把新诗竹上题。
春祠致斋寄呈景仁次道
司马光（宋代）

比日聚官舍，笑言曾未厌。
暂成挥手别，各有侍祠严。
晴景朝朝丽，春容物物添。
解斋当共醉，莫遣此期淹。
明月
陈杰（宋代）

载脂我车，载秣我马。
煌煌于征，明月在下。
越江渔父
任翻（唐代）

借问钓鱼者，持竿多少年。眼明汀岛畔，头白子孙前。

棹入花时浪，灯留雨夜船。越江深见底，谁识此心坚。
苏编修昌龄挽诗
张宣（明代）

遗编三叹古稀声，分得乾坤一气清。
天上故人俱告老，江南小子尽知名。
琼花后土醒春梦，夜月空梁黯旧情。
地下修文书正朔，也知不独晋渊明。
涪州江险不可泊，入黔江檥舟
范成大（宋代）

黄沙翻浪攻排亭，濆淖百尺呀成坑。
坳洼眩转久乃平，一涡熨帖千涡生。
篙师绝叫敺川灵，鸣铙飞渡如奔霆。
水从岷来如浊泾，夜榜黔江聊濯缨，
玻璃彻底镜面清。
忽思短棹中流横，钓线随风浮月明。
桃花菊
吕本中（宋代）

嫩粉殷勤换浅黄，郁金丛里见新妆。已翻百叠红衣润，更沐九回沈水汤。
塞下绝句
严羽（宋代）

莫被封侯误，封侯似汉家。君看城下骨，万古一黄沙。
夏日
吴锡畴（宋代）

雨作年丰计，凉为午睡媒。
不烦思饮露，已可洗飞埃。
延月帘高卷，看山牖尽开。
心閒逢事懒，褦襶且休来。
同彦本兄弟泛舟过北山
李之仪（宋代）

横截西山一叶轻，晓奁初发镜中行。异时常作玻璃观，却恐丹青画不成。
重过列子庙追感顷年自淮服与居守王仆射…四韵奉寄
李德裕（唐代）

白首过遗庙，朱轮入故城。已惭联左揆，犹喜抗前旌。

曳履忘年旧，弹冠久要情。重看题壁处，岂羡弃繻生。
送道传侄补中国学二首 其一
程公许（宋代）

竹林挺挺固多贤，子更姱修鼎盛年。一缕千钧扶世绪，三条八韵压儒先。

辟雍振鹭翔而集，幽谷鸣莺自此迁。可但积分縻好爵，事须学识细磨研。
翟园 其二
释居简（宋代）

黄雀儿随玉屑栽，两行珠翠一般开。桃花少似玄都观，曾却仙都谱系来。
金陵六佳园
江德量（清代）

中山池馆碧溪滨，乔木荒凉迹就湮。朱爵已迷巢燕宅，青门并少种瓜人。

祇余苔藓滋三径，大半楼台属四邻。更上危亭看落照，钟山东麓锁烟榛。
晏元献公挽辞三首
欧阳修（宋代）

接物襟怀旷，推贤品藻精。
谋猷存二府，台阁遍诸生。
帝念宫臣旧，恩隆衮服荣。
春风绿野迥，千两送铭旌。
秋风亭拜寇莱公遗像二首 其二
陆游（宋代）

豪杰何心后世名，材高遇事即峥嵘。巴东诗句澶州策，信手拈来尽可惊。
鸡鸣寺习静二首 其二
刘麟（明代）

诗篇收寺古，石势带湖寒。白雪终难和，丹霞信可餐。

落叶深埋磴，烟苕曲隐栏。经过人未识，予著鹿皮冠。
偈颂一百三十三首 其一三○
释法薰（宋代）

九夏安居毕，布袋结头开。衲僧无定度，南岳与天台。

中路𡎺著脚指头，方知南山一夏不辜负你。
送王国器归宣城
吴儆（宋代）

吾不送君以南浦伤离之曲，吾不送君以渭城惜别之觞。
君今跨马行远陌，陌上槐花日已黄。
槐花黄时举子忙，君心应逐白云翔。
君来桃李春未晚，喜君幽韵如兰芳。
东风披拂香满路，君不即人人岂忘。
澄江静练楚天长，叠嶂高楼秋月凉。
使君高会罗红妆，樽前醉客第王杨。
明年上国富春光，风帘烟柳沙河塘。
集英班退马足疾，都人争看绿衣郎。
友人有问余诗法者走笔答之
吴德旋（清代）

君莫问我诗，我诗多变格。知音最蚤惟陆君，许我清才世无敌。

自交仁和宋左彝，风人之意时一窥。南朝鲍谢不可到，侧艳往往如温岐。

吾州数子才不羁，论议绝出高难跻。南宋不数陆务观，中州姑置元裕之。

嶙峋坡谷犹下乘，更谁比数诗人诗。我今偏得采诗法，不论浓淡与平奇。

但须妙合兴观群怨之大旨，导源三百其无迷。
书崇庆州牧赠中宪大夫常公殉节录后
蒋曰纶（清代）

留都钟杰士，蜀地表纯忠。剑水声如咽，闾山望益崇。

荆荣双树紫，杏掇一枝红。才合登薇省，名偏阻蕊宫。

选人来北阙，作令赴西充。地辟民犹古，官清狱自空。

珍曾辞蒟酱，酒不醉郫筒。圣庙榱题焕，书生既禀丰。

人方依众母，檄忽奉元戎。叱驭驰驱急，从军意气雄。

唱筹能给饷，磨盾待书功。逆竖俄中变，降蛮竟内讧。

起刀犹奕奕，致命岂匆匆。舌与常山似，拳还卞令同。

裹尸虚马革，埋骨委蚕丛。荫子天恩渥，升阶恤典隆。

碑留绵竹郡，祠傍浣花翁。国史标名氏，良朋感始终。

遗诗传丽藻，实录纪英风。毅魄千秋在，无须怅数穷。
寄友人
谭用之（五代）

病多慵引架书看，官职无才思已阑。穴凤瑞时来却易，

人龙别后见何难。琴樽风月闲生计，金玉松筠旧岁寒。

早晚烟村碧江畔，挂罾重对蓼花滩。
惠山泉
林景熙（宋代）

第二名泉在，深云护石阑。
九峰灵气泄，三伏细流寒。
远脉松长润，余香茗欲残。
荒祠怀陆羽，一掬酹空坛。
九日诸人集於资福阁次高季应韵三首
林季仲（宋代）

秋入江山晚更妍，登高临远意凄然。
且浮绿蚁眼前乐，底用虚名身后传。
旧隐未教幽鹤怨，清溪终伴白鸥眠。
老来举措多羞澁，强插黄花趁少年。
八声甘州（怀渭川作）
吕胜己（宋代）

自秋来、多病意无聊，不作渭川游。想兰菊凋疏，松筠茂密，亭馆清幽。四望遥山万叠，叠叠翠光浮。人道蓬莱岛，彷佛瀛洲。

居士心迷丘壑，念迂疏老懒，难觅封侯。看才能成事业，且自抽头。携老稚、团栾百口，要他年、在此作菟裘。无言也，此生心事，都付东流。
省祖墓
梁以壮（明代）

山深华表出荒丛，春祀衣冠感亦通。独抱遗编留隐德，敢从末亦继清风。

白云未了千秋望，青蕳空馀一代功。最忆当年读书处，荔支城北水流东。
嵇中散画像
宋祁（宋代）

彼美云章子，翛然天外情。
凝眉逐层翥，俯手散馀清。
霄迥心逾远，徽迁曲暗成。
千秋想萧散，方觉绘毫精。
次史德载韵示诸孙
牟巘（宋代）

我家无绛帐，贫贱人所弃。
忽闻唔咿声，老怀倍欢喜。
比邻亦惊怪，捩眼不敢睨。
先生史鱼直，自谓骨不媚。
珠玉在短褐，深藏未轻市。
而况门阀高，指不屈第二。
肯应童蒙求，为尔觉昏昧。
袖中一卷书，传之自名世。
尔幸近得师，盍勉从学志。
人品分中下，教法初无异。
采芑复采芑，我田自新美。
那似斥卤滨，弥望荒白苇。
短园园败屋，不见花药丽。
赖此小窗明，晴光开霮{上雨下对}。
日长书好读，所讲先孝悌。
泥牛共土狗，勿复事嬉戏。
后池蒲稗深，竟日群哈吠。
也勿向池边，照影如孔翠。
低头勤笔砚，翻墨满裾袂。
男儿十四五，年纪非幼穉。
不妨笑阿翁，愦愦长如醉。
先生有雪霜，严威不汝霁。
今朝发长吟，闭门苦觅句。
老年谢丸药，殆似陈无己。
区区古人心，今人知者几。
平生颍川教，不作功名计。
但令本根在，浮华终易燬。
东藏源
陈岩（宋代）

腻雨增多树色深，惠风吹转药苗新。
一湾水绕旃檀国，流向山前普济人。
蝶恋花（曾韵革奚·词）
杨无咎（宋代）

端正纤柔如玉削。窄袜宫革奚，暖衬吴绫薄。掌上细看才半搦。巧偷强夺尝春酌。

稳称身材轻绰约。微步盈盈，未怕香尘觉。试问更谁如样脚。除非借与嫦娥著。
游黄山 其一
汪天与（清代）

已买富春舟，帆挂渔梁下。欲去桡忽停，且命山中驾。

山僧昨夜来，为道山灵讶。如何独我遗，讵待毕婚嫁。

清净债须偿，曷不十日假。一路凉风生，山深岂知夏。

时雨慰三农，高低看䆉稏。村鸡云中鸣，飞泉树杪泻。

升高自云岭，步步穿石罅。百里山程遥，杨川连洽舍。

人家如络绎，著姓惟蒋谢。伊昔我先公，外氏缔姻娅。

谼中此地开，文坛擅无亚。宾从日如云，游赏恒卜夜。

我来觅前踪，蒿莱没台榭。石梁坏何年，双溪独木架。

病涉涨偏多，行人每舌咋。长者谁捐金，飞虹复将跨。

行僧佛岭徒，知我远相迓。为言程已半，明日到犹暇。

山蔬供饱餐，一榻禅房借。
山居杂诗九十首 其二
曹勋（宋代）

隔岁种成麦，起麦秧稻田。晚禾亦云竟，冬菜碧相连。

收割不闲手，垄亩无空阡。家蓄千指客，始知常有年。
中秋月
白玉蟾（宋代）

千崖爽气已平分，万里青天辗玉轮。
好向钱塘江上望，相逢都是广寒人。
以春草碧色分韵送朱师古知雒县得色字
李流谦（宋代）

二年客殊方，送君我乡邑。
岂不念家山，对此好风月。
何以慰覉念，眼空离鸿翼。
寄声贺父老，壶浆迓郊陌。
令君台阁人，九霄帝不隔。
新书严入县，驱骥就辕轭。
手持朱丝弦，欲奏南风律。
此意宁不佳，此事未易得。
姑置驯桑雉，先办绕床物。
相顾一大笑，浮我当举白。
长鱼随鳅鰕，枯泽未容尺。
惊雷忽破地，起视已无迹。
春湖波如天，酒作鹅儿色。
映君眉间黄，领此醉勿惜。
明朝出门看，扁舟大江侧。
以诗订丘生前约 其二
呼文如（明代）

时时可问花，处处堪沽酒。风波君不知，愁杀楼中妇。
金缕曲 送德昌
张之翰（元代）

走遍江南路。看天公、何时还我，故山深处。君处钱塘余甓社，千故不期而遇。

更分甚、主宾吾汝。一片湖光浓似酒，待发挥、我辈清新句。

几鱼鸟，不惊去。

醉中不怕波神怒。尽人间、纷纷轻薄，翻云覆雨。灯火归来才半醒，月夜谯楼初鼓。

正老鹤迎门飞舞。此乐人生能有几，怅后期好在知何许。

明日又，送柔橹。
药洲四首
刘克庄（宋代）

非有干时策，聊为避地图。
昔人补勾漏，老子管仙湖。
甲戌重九后登乐平县城遂观汪氏林园
胡发琅（清代）

鞿靮倦烦淫，积昏况佳叙。晨兴揽帏景，霍若沈疴去。

衰木哀绪风，励霜响劲羽。轧轧寒女机，悠悠远津鼓。

归思结去棹，薄衿怨孤侣。寒波逝日夜，夏徂秋复举。

含凄下隤垣，结写咨薆圃。寄言素心者，勿厌山泉聚。
读舒王集二首 其一
周密（宋代）

谈王公所期，言霸世亦贱。不意周官书，仅似商君传。
风竹
许青麟（清代）

戛玉寒生五夜秋，晚来风过响飕飗。自然天籁宫商叶，何必伶伦截管求。
朝涉篇六章
边贡（明代）

朝涉洪流，夕步江皋。凯风吹衣，游子心劳。

岸则有藻，江则有鱼。我钓我采，荐之中厨。

昔曳里布，以献以舞。今也则亡，敢曜斯组。

繄祭五鼎，厥养乃三。禄不逮存，哀哀孰堪。

上冢爇黄，下冢回首。嗟嗟游子，行役已久。

暧暧暮光，萧萧白杨。永怀二人，曷也可忘。
赞国清灵叟和尚真入北□祖师会
释绍昙（宋代）

貌古神清，气融性漫。
用无准麻皮头，瞎临济正法眼。
瘞焦山鹤，不假蓬尘。
缚丰干虎，只消钱贯。
八怪七乔，十马九乱。
趁入群牛队里行，一度一度教人看。
夜卧舟中闻有唱山歌者倚其声作二首
王道父（宋代）

种田不收一年事，取妇不着一生贫。
风吹白日漫山去，老却郎时懊杀人。
送游提刑秘阁赴召三首
程公许（宋代）

旧闻游监簿，姱节绍熙朝。
有子登台省，危言动冕旒。
不容求外补，亲政复旌招。
四海澄清志，无宁久使轺。
送王提举赴淮东七首 其二
吕本中（宋代）

君如暑伏冰，所至自清静。翛然接新秋，已复天地性。
次韵李袁州绝句七首
赵蕃（宋代）

先生句法从江夏，今代词人孰比肩。
戏出小诗还会否，要收万斛作泓泉。
次韵答祝参政维清 其一
韩雍（明代）

紫微堂上解机权，归卧江湖一棹烟。想与陶朱醉吟处，世间万事两茫然。
点绛唇
侯置（宋代）

约莫香来，倚阑低瞰花如雪。怨深愁绝。瘦似年时节。

岁一相逢，深是匆匆别。歌壶缺。又还吹彻。笛里关山月。
立春 其四
虞俦（宋代）

腊雪初消柳眼寒，春风才入酒杯宽。一年佳节知多少，屈指从今是履端。
读杨蓉裳先生芙蓉山馆诗用集中李墨庄诗韵 其二
张怀泗（清代）

踏遍好山水，奇光惬清节。饱饫烟霞气，溶溶一腔雪。

摩挲三尺剑，尚带焉耆血。回首誓师时，浩歌声激烈。

迸入五色肠，翻觉八叉拙。迩来染翰余，泊然味禅悦。
巡按贺御史言事待罪次韵四首 其三
周瑛（明代）

圣祖功勋大，多方奠两仪。谁云全盛世，乃是讳言时。

笔短谋猷远，坐孤更漏移。臣非爱多事，法祖以为期。
用同年林一中韵哭陈弘载佥宪二首 其二
黄仲昭（明代）

按节遥冲瘴雨寒，西风闻讣泪交潸。忆君九曲分岐去，问我三山岁月还。

柏府此时经旧宅，泉台无路觅清颜。全归俯仰应无愧，百岁谁能脱此关。
放歌行
陈师道（宋代）

春风永巷闭娉婷，长使青楼误得名。
不惜卷帘通一顾，怕君著眼未分明。

当年不嫁惜娉婷，抹白施朱作后生。
说与旁人须早计，随宜梳洗莫倾城。
登燕子矶
张预（清代）

观音门外江风颠，惊涛断渡无行船。船头燕子何翩翾，谽谺下啄蛟鼍渊。

空江无巢飞不前，回翔招我登其颠。十盘九曲如蚁缘，磴道一线开何年。

忽然绝顶浮岚妍，孤亭岌岌撑如拳。荒坪草没层厓偏，断碑欲堕藤萝牵。

亢石无阶谢雕镌，侧身俯江江浴天。天风狂吹山孤悬，我欲跨燕凌飞仙。

燕兮敛翼不可鞭，但看鹳鹤横江骞。须臾返照来澄鲜，紫翠千里流无边。

江南江北纷山川，冥冥闪闪沈苍烟。罗胸气象收万千，目力虽竭情流连。

岩扃欲暝云帷褰，夕霏四敛天容蔫。下山皓月忽已圆，江光山气争回旋。

兹游奇绝吾当传，归舟汲汲书长篇。诗成推篷歌叩舷，烟中燕尾犹涎涎。
景祐亲享太庙二首 其一 迎神用《兴安》。
郊庙朝会歌辞（宋代）

追养奉先，纳孝练主。金奏凤鸣，关雎乐舞。奠鬯恭神，肥腯展俎。

积庆聪明，降景寰宇。
送聂侍郎子述
崔与之（宋代）

吴蜀相通一水长，闻公西土意差强。
人谋合处天心顺，民力宽时国势张。
参井光芒摇戟纛，关河事业耀旂常。
雪山自是西人重，赤舄归来早趣装。
题黄司直园
戴叔伦（唐代）

为忆去年梅，凌寒特地来。
门前空腊尽，浑未有花开。
次韵汪山园
陶梦桂（宋代）

泉石相干兴味长，梦魂飞不到钱塘。
病来弘景难忘药，老去渊明不御觞。
旧馆溪山勤检校，新收风月懒平章。
读书事业依然在，一目犹惭不十行。
句
路振（宋代）

瘴海千枝雾，骊山一骑尘。
五绝呈李惟学山长
王奕（元代）

星气西流一掷梭，起看斗柄夜如何。
篝灯急了床头易，明发开门事又多。
伤堕水乌
王建（唐代）

一乌堕水百乌啼，相吊相号绕故堤。

眼见行人车辗过，不妨同伴各东西。
小金山
倪城（清代）

十里蓉湖一镜开，波光山色拥楼台。窗前鸟唤游人至，水底天浮画舫来。

岂有南徐高并峙，恨无北固远相陪。寺僧似厌登临久，几杵钟声劝客回。
行路难·君不见车氏坰
侯一麐（明代）

君不见车氏坰，字同啮异良堪嗟。
又不见澄子衣，纺缁宁顾禅缁非。
势利自昔等如斯，何但今人心术移。
乃知把握亦徒尔，对面芙蓉荆棘里。
寂寞休看出岫云，荣华但付东流水。
次韵刘元举子规
吴可（宋代）

蜀魄悲鸣楚国春，试凭清些与招魂。
柔肠欲断云横岭，幽梦初回月挂村。
客舍花光随野光，故园柳色负柴门。
饱闻锦里无穷乐，早晚归来访子孙。
东湖 其六
林迪（宋代）

采莲游女惬轻衣，争弄兰舟一叶飞。过尽绿荷人不见，夜深时带月明归。
花朝雨
周之瑛（清代）

微风细雨酿春朝，红杏枝头渐放娇。不惜苔痕黏绣履，金铃亲自繁花梢。
题义门胡氏华林书院
和蒙（五代）

累叶聚居旌孝行，一斋崇讲待儒注。
满堂书史胜金玉，入槛峰峦逼斗牛。
墨客四来深慕义，本奴千树等封侯。
南昌旧令曾羁宦，悔不当初命驾游。
送珙上人之庐山
释心月（宋代）

不到庐山不是僧，斯言斯语亦何曾。
珙今兴尽还归去，五老依前倚碧层。
杂曲歌辞。大酺乐（商调曲）
佚名（唐代）

泪滴珠难尽，容残玉易销。傥随明月去，莫道梦魂遥。
谩成
史安叔（宋代）

闲较新诗意未降，吟髭撚断数茎霜。
忽然得句笑声发，惊起花间蝶也狂。
与宋千户夜话时上皇北狩未返
张和（明代）

客里相逢感慨深，剑歌时复动悲吟。清樽坐对三更月，紫塞遥驰万里心。

瀚海地荒龙驾远，交河风急雁书沈。微臣愧乏安边策，北望胡天泪满襟。
舟过金利墟
黄任（清代）

鹧鸪飞上古祠啼，蕉叶墙高竹路低。惆怅相思不相见，木棉花发日初西。
病起闲步
陈造（宋代）

青女横侵鬓，讵堪连日饮。
黄媪不克家，倏伏半月枕。
阴阳有酣不，药剂阙上品。
卫生忘周防，内愧每流渖。
今朝步崇冈，晴日贷余凛。
江波縠动镜，岭雪印涂廪。
竹间小梅花，幽香到襟衽。
去春无几日，鸟哢如见谂。
酒瓢随短辕，旧盟聊复寝。
诗句酬物华，是口不容噤。
问邵武守刘无竞逊求邵武红硃三首
王迈（宋代）

阅君吟稿日频哦，句法金熔字玉磋。
自是集中多好处，从头点滴费朱多。
多丽 赠内
吴绮（清代）

梦儿中、猛唤一声堪惜。几年来、狂多醉少，不逢些好消息。

又长安、杏花红处，看他人上马颜色。青草衣袍，黄花颜面，一床寒雨愁空滴。

牛衣冷、笼头布帽。灯影弄馀碧。三更后、封侯枕上，醒来无迹。

笑人里、平原绝少，那有黄金迎客。为伊行、冷心温艺，又重把瑶壶共击。

碧碗浇愁，红衫揾泪，鹴裘沽酒陶家甓。更怜取、歌成五噫，同读还同译。

临邛去、秋雨茂陵，忍添鸾只。
挽陈有功
朱黼（宋代）

生平不肯负所学，高洁清风自凛如，
逆孺殿岩辞特荐，暱交戚畹绝私书。
不矜虏馆穿正鹄，甘向蛮溪佩左鱼。
沅芷沣兰香满路，万人恸哭护灵舆。
睢阳五老图
文彦博（宋代）

辅政何时退省闲，清平告老谢簪冠。两朝耆宿真英武，一代谋谟实柱桓。

太史尚瞻星有烈，小民犹念德无寒。谁知我辈登枢要，严貌冰威祗肃看。
锁试呈同舍三首
晁补之（宋代）

天街初月映天河，拜敕东华走马过。
解榻暂如龟遇木，闭帘还马雉婴罗。
倦依书册工催睡，闷倚诗篇足当歌。
可待纷纷厌朱墨，昼闲唯有饮无何。
天长久词 其四
卢纶（唐代）

台殿云深秋色微，君王初赐六宫衣。楼船泛罢归犹早，行遣才人斗射飞。
耕图二十一首 其二十 筛
楼璹（宋代）

茅檐閒杵臼，竹屋细筛簸。照人珠琲光，奋臂风雨过。

计功初不浅，饱食良自贺。西邻华屋儿，醉饱正高卧。
温成皇后挽词二首
蔡襄（宋代）

紫极腾轩曜，青春委蕣颜。
云軿何处去，金殿几时还。
仗下编箫咽，陵中夜烛閒。
六宫哀送返，疑是梦魂间。
浚遒卧病少愈言怀
郭祥正（宋代）

入竹细风连阵暖，隔墙幽鸟数声和。病馀斗惜春归速，枝上残红应不多。
借诗话於应祥弟有不许点抹之约作计戏这
危稹（宋代）

我有读书癖，每喜以笔界。
抹黄饰句眼，施朱表事派。
此手定权衡，众理析畎浍。
历历灿可观，开卷如画绘。
和君笃友于，因从借诗话。
过和有约言，不许一笔坏。
自语落我卫，便觉意生械。
明朝试静观，议论颇澎湃。
读到会意处，时时欲犯戒。
将举手复止，火侧禁搔疥。
技养无所施，闷怀时一噫。
只可卷还君，如此读不快。
千驷空可轻，君抱亦少隘。
昨问鸡林人，尚有此编卖。
曲衣须一收，吾炙当痛嘬。
次韵曹贰卿苦雪
潘希曾（明代）

闭门风雪卧终朝，偶为诗筒引兴饶。便欲访朋千里去，宁知待伴几时消。

寒深玉宇愁空阔，病减清樽坐寂寥。旧隐半荒归未得，多情犹谢小山招。
偈颂七十六首
释子益（宋代）

二月十五，瞿昙灭度。
文歹顿足普贤悲，外道拊掌波旬舞。
甜瓜彻蒂甜，苦瓠连根苦。
和吴仲举通判见赠
范纯仁（宋代）

侍行曾见羽书飞，独鹤归辽想令威。三纪家声几泯泯，重来民令尚依依。

脱身负担诚多幸，屏迹山林愿正违。主诺已繄贤者助，第承先业愧才非。
送朱元弼主簿登第后还乡
强至（宋代）

簿领非吾事，儒林物议间。
谈经泮宫水，校籍道家山。
职业才相称，尘劳岂素娴。
官期慵屈指，亲侧且承颜。
楚岸维齐舫，扬州入故关。
时人荣昼锦，洗眼看南还。
读王伯大都承奏疏
王迈（宋代）

曳紫腰金满阙庭，被渠唤作集瓜蝇。
适从何处来居此，面目人嫌鬼亦憎。
入关留别主人
刘沧（唐代）

此来多愧食鱼心，东阁将辞强一吟。羸马客程秋草合，

晚蝉关树古槐深。风生野渡河声急，雁过寒原岳势侵。

对酒相看自无语，几多离思入瑶琴。
自城北登虞山日晚始抵城西
洪亮吉（清代）

我从城北来城西，正中日影已渐低。琴川七道响如箭，日月湖好分东西。

言游虞仲两高卧，冢柏高与浮云齐。何应尚父亦来此，世去已远愁无稽。

东旺里接太伯冢，一县已判东西姬。澹台南游亦曾到，吾道东亦嗟宣尼。

奔车我已愧伯夷，抚剑切莫谈要离。千年遗事若转瞬，海色黯惨山低迷。

人行深竹苦寥寂，怪鹊飞上山坡啼。
约特进河东相公元枢河南相公游菁山观梅用前韵重赋五绝 其四
葛胜仲（宋代）

为爱寒英暂去家，不辞溪路渺津涯。山村盛事人应说，第一人观第一花。
归庵
王安石（宋代）

稻畦藏水绿秧齐，松鬣初乾尚有泥。
纵蹇寻冈归独卧，东庵残梦午时鸡。
秋日告病斋居奉怀黄子厚刘平父及山间诸兄友
朱熹（宋代）

出山今几时，忽忽岁再秋。江湖岂不永，我兴终悠悠。

况复逢旱魃，农亩无馀收。赤子亦何辜，黄屋劳深忧。

而我忝朝寄，政荒积𠎝尤。怀痾卧空阁，恻怆增绸缪。

东南望故山，上有玄烟浮。平生采芝侣，寂寞今焉俦。

朝游云峰巅，夕宿寒岩幽。为我泛瑶瑟，泠然发清讴。

裂笺寄晨风，问我君何求。洪涛捩君柁，狭硖摧君辀。

君还苦不早，无乃非良谋。再拜谢故人，低徊更包羞。

桂华幸未歇，去矣从君游。
摸鱼儿 文鱼用张仲举韵
王策（清代）

小盆中、几头丹鲫，柳条阴覆青软。飞花瓣更轻盈坠，点破绿波软暖。

云叶卷。绉一片晴漪，剪剪东风扇。锦娇红婉。向碧藻丝中，紫萍纹里，细绕石床浅。

群游处，那羡水晶亭馆。浮波不动如懒。无端过燕梁间影，忽地惊沉各散。

还怕见。是软月垂钩，斜下梧桐苑。画帘香晚。有素袖吴姬，扶阑点数，意态尽浓远。
羊角风
刘敞（宋代）

我似灵鲲初化鹏，径辞北海向南溟。可烦更借扶摇力，已度皋兰望紫庭。
题友人南北江山图
冯时行（宋代）

地廓秦山壮，天涵海甸宽。
十年经眼处，万里入毫端。
户牖开千嶂，风烟老一竿。
已无圭组累，图画不空看。
临江仙引·画舸
柳永（宋代）

画舸、荡桨，随浪前，隔岸虹。□荷点断秋容。疑水仙游泳，向别浦点逢。鲛丝雾吐渐收，细腰无力转娇慵。
罗袜凌波成旧恨，有谁更赋惊鸿。想媚魂杳信，算密锁瑶宫。游人漫劳倦□，奈何不逐东风。
书吴尹张德常恤民诗卷
释妙声（明代）

閒居林下听风谣，争诵郎官惠爱饶。劝课不教遗赤土，苛征无复到青苗。

狱词善用春秋断，凫舄宜从朔望朝。应有文章书政绩，吴山高处刻琼瑶。
贺昭国从叔员外转本曹郎中
李洞（唐代）

苔砌塔阴浓，朝回尚叫蛩。粟征山县欠，官转水曹重。

灯照楼中雨，书求海上峰。诗家无骤显，一一古人踪。
奉和袭美酒中十咏。酒床
陆龟蒙（唐代）

六尺样何奇，溪边濯来洁。糟深贮方半，石重流还咽。

闲移秋病可，偶听寒梦缺。往往枕眠时，自疑陶靖节。
点绛唇 题刘石洲同年渡绣红园
王士祯（清代）

小雨斑斑，垂杨影里青青麦。越阡度陌。好个南村宅。

雁塔同题，相对俱头白。今何夕。修篁怪石。留我狂吟客。
馀干史子固本知县趋朝便舟见访以四绝句叙旧
曹彦约（宋代）

岂无鱼雁懒传书，枯枿春风不用嘘。
只有简编遮眼在，马牛犹得远襟裾。
次韵答张子开教授
陈著（宋代）

两翁相对五里近，一病同眠八月天。
彼此医治须努力，要成欢醉菊花前。
灵雨
释文珦（宋代）

灵雨应时至，四野生新泉。
眢井久废汲，湛湛成深渊。
老农喜欲舞，田苗绿如烟。
桔槔挂屋梁，坦腹清昼眠。
舟泊梁家庄檃括与应原忠语
湛若水（明代）

万物宇宙间，混沦同一气。充塞与流行，其体实无二。

就中有粲然，即一为万理。外此以索万，舍身别求臂。

逝川及鸢鱼，昭昭已明示。我心苟不蔽，安能出于是。

知止乃有定，动静原非异。见之即浑化，是名为大智。

其次在敬养，敬有为心累。勿忘以勿助，其机极简易。

嗟彼世间儒，憧憧起私意。自然本无为，廓之配天地。
恭挽宣仁圣烈太皇太后四首 其三
毕仲游（宋代）

因革功兼至，权宜道可称。力扶天步稳，端拱太阳升。

椒寝移彤管，泉关付漆灯。须知天子孝，不独改园陵。
下山
王又旦（清代）

下山寻旧径，沈沈临大壑。乱石忽改观，烟景纷相错。

低头追胜迹，背面惜林薄。岩回明星掩，路转石月落。

大河折东流，波荡宏农郭。万古东西路，世往事冥漠。

名岳如可留，吾欲齐龙蠖。
赠周秀才二首
陈师道（宋代）

与君世好自比邻，丰悴相从久更亲。
急棹小舟来取别，固知风味似前人。
次抚州高使君韵
韩驹（宋代）

直道居中少，长才举最频。初闻挽红粟，又往破黄巾。

代北犹屯虏，山东有未臣。看公为世用，容我任天真。
兰亭
方回（元代）

细看僧字永和碑，谁见山阴落笔时。
想像捧心□□□，□间几本话西施。
石笋穿云
刘跃（元代）

巨石何年削双笋，亭亭屹立大江浔。参差两角穿云直，卓荦孤根入地深。

砥柱不愁风浪折，玳簪长被雨苔侵。高标彷佛苍洲陌，何日还应见满林。
示法达偈三首 其二
慧能（唐代）

汝今名法达，勤诵未休歇。空诵但循声，明心号菩萨。

汝今有缘故，吾今为汝说。但信佛无言，莲华从口发。
咏史诗。渭滨
胡曾（唐代）

岸草青青渭水流，子牙曾此独垂钓。

当时未入非熊兆，几向斜阳叹白头。
题廉孝廉小万柳堂图同凤孙作
盛昱（清代）

北人入中土，始自黄炎战。营卫无常处，行国俗未变。

淳维王故地，不同不窋窜。长城绝来往，哑哑南北雁。

耕牧风俗殊，壤地咫尺判。李唐一代贤，代北殷士裸。

辽金干戈兴，岛索主奴怨。真人铁木真，一怒九州奠。

畏吾廉孟子，秀出中州彦。烟波万柳堂，裙屐新荷宴。

《诗》《书》泽最长，胡越形无间。色目多贤才，耦俱散州县。

汴上石田集，淮南廷心传。终怜右榜人，不敌怯薛健。

台阁无仁贤，天下遂畔乱。沙顿亦名家，凄凉归旧院。

文正孔子戒，哲人有先见。至今食旧德，士族江南冠。

孝廉尤绝特，翩翩富文翰。薄宦住京师，故国乔木恋。

堂移柳尚存，憔悴草桥畔。当年歌骤雨，今日车飞电。

绘图属我题，铺卷泪凝霰。我朝起东方，出震日方旦。

同此神州民，昏姻柯叶遍。小哉洪南安，强分满蒙汉。

阛阓生齿滋，农猎本业断。计臣折扣余，一兵钱一串。

饮泣持还家，当差赎弓箭。乞食不宿饱，敝衣那蔽骭。

壮夫犹可说，市门娇女叹。奴才恣挥霍，一筵金大万。

从龙百战余，幽絷同此难。异学既公言，邪会真隐患。

兴凯入彼界，铁轨松花岸。北归与南渡，故事皆虚愿。

圣人方在御，草茅谁大谏。起我黄帝胄，驱彼白种贱。

大破旗民界，谋生皆任便。能使手足宽，转可头目捍。

易世不敢言，当时亦清晏。武肃坟上松，百亩垂条干。

万柳补成阴，春城绿一片。载酒诗人游，嘉树两家擅。
汉五铢钱铜范铭
佚名（两汉）

长乐未央，贵比侯王。
偈颂八十七首
释慧开（宋代）

石跟常有千年润，海眼曾地一日乾。
天下苍生待霖雨，不知龙向此间蟠。
霹雳一声头角露，倾湫倒岳鼓波澜。
寄题荆南抚干胡仲方公廨信美楼 其一
杨万里（宋代）

大资孙子大参甥，磊磈胸中万卷横。楼上已堆千古恨，晚潮更作断肠声。
咏怀吴中先哲赠别受之孝廉七章 其三 韩襄毅雍
何允泓（明代）

三吴一虎臣，矫矫韩永熙。韬钤罗胸臆，威光生颔颐。

束发冠惠文，辨彼浮江尸。三十仗节钺，开府章江湄。

墨吏解组绶，桀王去军麾。再谪再起家，云中总佽飞。

是时王威宁，陛见相参差。裕陵左右顾，拊髀为嗟咨。

粤寇玩招抚，岭表连疮痍。朝廷赫斯怒，征发十万师。

拜公为大帅，两广专制之。崎岖断藤峡，指画列须眉。

踏平荔浦寨，飞渡修仁溪。衣履罥菁莽，矢石先偏裨。

蠢尔苗獠骨，斩磔高陵坻。一炬照千峡，胆落百种夷。

洗戈府江水，勒铭罗山崥。归开苍梧府，旁建十丈旗。

膝行前夷王，长跪临监司。手注逆酋血，满引金屈卮。

监司众错愕，手战谁能持。至今海南广，璟颜戟其髭。

盼蚃凛血食，威名怖夜啼。惜哉百战勋，荫绝羽林儿。

故府倘可问，无为徒叹欷。
铨试后征山别业寄源侍御
殷寅（唐代）

别业在征山，登高望畿甸。严令天地肃，城阙如何见。

蔼蔼王侯门，华轩日游衒.幸逢休明代，山虏尚交战。

投策去园林，率名皆拜选。圣君性则哲，济济多英彦。

裴楷能清通，山涛急推荐。謏才甘自屏，薄伎忝馀眷。

虽承国士恩，尚乏中人援。畴昔相知者，今兹秉天宪。

朱绂何赫赫，绣衣复葱蒨.
德庆州奠教谕李经田先生基
张弼（明代）

采蘋遥荐太平庄，云拥青螺万古藏。独立门墙增感慨，春阴桃李自成行。
宫词 其九
赵佶（宋代）

宝烟遥洞悉乔松，团墨新翻制作功。预遣丹青摹巧样，百花云影更盘龙。
公晔以北山荔子见寄因念昔游慨然怀归戏成
李弥逊（宋代）

筠笼百里故人情，多病文园眼倍醒。
未放茶瓯三百颗，梦魂先过小长汀。
题立上舍草意
方回（元代）

万派江河尽向东，秋风摇落又春风。
性灵根本元相似，躯壳胚春偶不同。
蝼蚁阶前藏窟穴，蜘蛛檐外挂虚空。
家中子女兼鸡犬，尔我无非乐意中。
颂古四十五首
释慧远（宋代）

案头获敕令行时，阃外全提杀活机。
回首华山孤顶望，巨灵神亦竖降旗。
甲子秋八月偶思出游往往累日不能归或远至傍
陆游（宋代）

乡闾敬老意常勤，一味甘鲜必见分。
大胾在前无箸食，始知富贵本浮云。
雨
张以宁（明代）

历历愁心乱，迢迢客梦长。
春帆江上雨，晓镜鬓边霜。
啼鸟云山静，落花溪水香。
家人亦念我，与尔黯相望。
幽居杂咏七十四首，自洪武十一年平原还家作也 其七十二
孙蕡（明代）

蒲团静坐思窈冥，清昼只诵大洞经。碧坛玄鹤忽飞起，琪花乱落风泠泠。
楝花
陈师道（宋代）

密叶已成荫，高花初著枝。
幽香不自好，寒艳未多知。
会见垂金弹，聊容折紫緌。
粉身非所恨，犹复得闻思。
酬韦韶州见寄
杜甫（唐代）

养拙江湖外，朝廷记忆疏。深惭长者辙，重得故人书。

白发丝难理，新诗锦不如。虽无南去雁，看取北来鱼。
谪仙窟歌为云寥先生赋
许赓皞（清代）

我闻武夷三十六洞天，中有十洲三岛飞空仙。群仙夜集寿太姥，酒半欲续宾云篇。

吾师手携苍玉砚，乘云欻入幔亭宴。新宫醉草人不见，空际似闻仙语羡。

吹笙朝辞白银阙，桂子出袖大如月。至今能作蕊珠歌，清若寒松折冰雪。

长安筝琶喧里耳，肯向王门趿珠履。逢人羞吹北郭竽，拂袖归访曾孙里。

曾孙曾孙今白头，瑶草自绿春崖幽。菟裘远忆丘壑美，药笼富有参苓收。

鲰生三十不自勉，俯仰随人羞偃蹇。喜闻孙登啸鸾凤，愿随淮南作鸡犬。

淮南贵倔今清臞，坐拥玉堂森宝书。娘嬛仙馆花扶疏，鞭鸾时有群仙趋。

出饮虚皇碧琳腴，高唱击碎青珊瑚。我时亦复歌乌乌，醉执如意敲唾壶。

但愁下追返清都，官府束缚非我娱。此境一失安可摹，仙山则有世则无。
寄常执中长官弃官归霅上
郭祥正（宋代）

高飞不上云，不如栖白蘋。屈身五斗粟，何似种松筠。

闻君将挂冠，筑室苕溪滨。况有朱少翁，达论可相亲。

攲枕待落月，寻花送馀春。市喧不入耳，休羡桃源人。

我亦促归计，行当趋后尘。
和浙西李大夫伊川卜居
刘禹锡（唐代）

早入八元数，尝承三接恩。飞鸣天上路，镇压海西门。

清望寰中天，高情物外存。时来诚不让，归去每形言。

洛下思招隐，江干厌作藩。按经修道具，依样买山村。

开凿随人化，幽阴为律暄。远移难得树，立变旧荒园。

绝塞通潜径，平泉占上原。烟霞遥在想，簿领益为繁。

丹禁虚东閤，苍生望北辕。徒令双白鹤，五里自翩翻。
拟古二十首 其十四
胡应麟（明代）

驱车越长道，还归故里闾。少小客咸阳，今来廿载馀。

亲知半凋落，冢墓留村墟。松柏俨成行，狐兔交路衢。

门巷寂无人，谁为问邻居。停车再叹息，日暮长欷吁。

客行尽九州，不如守敝庐。
读西京杂记十三首次渊明读山海经韵 其七
李彭（宋代）

长卿还成都，埋玉昆山阴。谋醉鹔鹴裘，跫然遁丘林。

卖醪著犊鼻，涤器扬巴音。谁知子虚赋，遽惬武皇心。
寄叶正则丈
韩淲（宋代）

宿觉庵高何处山，松风江月几人閒。可曾著眼力耕外，也且游心研滴间。

春冷种花开较少，年饥求饱食犹艰。浙东浑是江南尔，一崦一重还一湾。
秋湖上晚景四首
宋庠（宋代）

浦溆春初满，风烟晚不销。
泛杯横截窦，通舫小开桥。
莲叶抽萍面，藤梢落树腰。
此中无骇浪，容易打双桡。
寄李希膺二首
胡仲弓（宋代）

绿玉樽前笑语嬉，青灯影里坐弹碁。
交情又属后来者，乐事何如初见时。
山寺论文辞太苦，海楼握手句尤奇。
岁寒不见梅花面，辜负暗香疎影诗。
寄题喻叔奇国傅郎中园亭二十六咏水帘
杨万里（宋代）

秧畴水落荇渠尖，玉石当中碧一奁。
石面平铺波面皱，千花织出水精帘。
和谢方智善
王洋（宋代）

潇湘十亩弄柔猗，独染啼斑事已奇。
但爱波声鸣荦确，不须蝇已避琉璃。
莫疑山路崎岖险，争脱绳桥性命危。
惭愧平生竹上座，得相随处每相持。
春药
张雨（元代）

紫甲红牙玉满阑，时分花雨润斑斑。茯苓乍可来归笼，远志从来不出山。
宗人光禄华松鸿胪王继山邀余于王贡士园看牡丹后复同光禄看芍药戏成一绝
王世贞（明代）

坐深那论主和宾，总是乌衣巷里人。差胜红丹与白药，一般花蒂两番春。
古断肠曲三十首
周端臣（宋代）

楝花筛雪糁苍苔，人未归来燕已来。
满眼春惊连日老，两眉愁是几时开。
丰城送成父弟还玉山三首 其三
赵蕃（宋代）

调护山中竹，斧斤毋使侵。当门要移种，绕堑合分阴。

诗去惭如锦，书来定抵金。上言说儿女，其次及山林。
白云篇 其一
高攀龙（明代）

遥望白云来，转见白云去。白云去不来，不知散何处。
壬辰自慰呈李年兄双翠
郑廷鹄（明代）

春晴昨日赴花期，妒雨狂风负所私。白塔祠前云影敛，黄金台上鸟声悲。

客愁不散西山雪，乡梦虚钻北海龟。壮志凭君坚似石，十年献赋未应迟。
秋日金陵制幕书事
王同祖（宋代）

点尽官军点到民，三千新遣殿司兵。
流移更讲关防策，预结强丁戍列营。
滁阳寇退李太仆晓湘有干城之功却寄
邝露（明代）

卧阁何劳借重臣，中都熊卫逐黄巾。环滁拟筑封鲸观，捍圉终黄数马人。

洗甲雁嘶寒食雨，回铙莺咏落花尘。思君独步台城月，笑折金陵垂柳春。
赠吕肖卿三首 其三
方回（元代）

知己身俱老，逢君泪欲倾。不时思令舅，无可报难兄。

湓浦稀鱼素，阳山杳雁程。平安只消息，聊此慰羁情。
句
陶弼（宋代）

虹头穿府署，龙角陷城门。
望明河 丁巳七夕玉峰作 明日立秋
陈维崧（清代）

冰轮尚缺。已耿耿流辉，盈阶铺雪。潭子空香，较莲子清芬，两般谁冽。

荒唐稗史话，认做是、鹊桥佳节。惹无数、楼上穿针儿女，凭阑低说。

风前老颠欲裂。问青海几处，玉台银阙。明日西风，怕点上许多，无情华发。

碧箫吹来破，又跃入、龙堂变精铁。唤他起、须伴狂奴，醉舞冷光潜掣。
远意
梁琼（唐代）

脉脉长摅气，微微不离心。叩头从此去，烦恼阿谁禁。
春日田园杂兴
廷云（宋代）

蛙鸣暮夜官何为，蝶恋芳菲梦不知。
和王定国
苏轼（宋代）

离歌添唧唧，古曲拟行行。
不作相随燕，空吟久住莺。
瞢腾君上马，寂寞我回城。
明日东门外，空舟独自横。
明神宗万历丁酉孟秋思林丁老师次公子慎思兄求子所作墓碑还武林赋赠
杨起元（明代）

令威仙去几何年，弟子无知为表阡。道在清时收合浦，碑同明月载江船。

一帆西上风烟阔，千里人归史笔传。怅望桃冈不可见，送君唯有泪潺湲。
句 其三
佚名（宋代）

沙堆套里三条路，石炭烟中两座城。
攻玉赋附卞生追怨之歌
赵昂（宋代）

昔之玉在石，石在山，山有玉兮隐其间。今则石为错，玉为环，环亦献兮君解颜。
遂与生刍为比，与郤桂同攀。岂辛勤于道路，徒抱泣于荆蛮。
和郑季南喜雪
阳枋（宋代）

木火盈炉破夜阑，茅庵烘暖觉身安。
骄儿鼾寝僮眠却，些子天真不奈欢。
病中放言五首
韩元吉（宋代）

岁月催人易白头，只应蝴蝶梦为周。
跰跹久悟人间世，汗漫已期方外游。
化鹤自知迷故国，断鳌今见立神州。
蓬莱水浅君须记，莲叶翩翩仅可舟。
水石为陈太初赋
何景福（元代）

石润非经雨，林空岂借秋。诗成清不禁，髣髴到沧洲。
夜酌
陆游（宋代）

酒渌孤灯夜，梅黄细雨天。
聊成顾影醉，复作曲肱眠。
腰下苏秦印，囊中赵壹钱。
丈夫随所遇，底处不陶然？
致政少卿邵公挽辞三首
苏颂（宋代）

江左推华胄，朝端挹老成。
官登九寺贵，迹寄五湖清。
治行当年立，家声继世荣。
书林有贤杰，名德岂惭卿。
南山清隐为宣城湛铨作
张和（明代）

遁迹甘从鹿豕群，南山深处隔嚣氛。屋前流水连青嶂，阶下寒嚣护白云。

栗里自篘元亮酒，草堂宁辱稚圭文。纷纷车马尘中客，高节能无愧隐君。
或劝予乞灵于醇酒以求寐亦不验
全祖望（清代）

六凿纷纶动，春今非我春。纵然沉醉后，犹是独醒人。

夜雨萧萧下，孤镫耿耿陈。杜康新丧职，无力济枯津。
秋宵辞
白玉蟾（宋代）

仰观银河月，千林散寒光。
佳人今何之，远在天一方。
秋声酸我鼻，秋色断我肠。
夜深倚西风，清泪如雨滂。
世有千里马，可怜无王良。
黄岩令郑仁叔索委羽洞诗
楼钥（宋代）

君不见王君羽化脱秦厄，故山至今名落翮。
又不见乌程野鹤投氅毛，佞臣称瑞民斯劳。
何如奉林控鹤登清霄，伤然委羽登山椒。
青衣出入洞方杳，紫气氤氲风尚飘。
令君颇似丁令威，鹤驭久去双凫明。
山川良是人民非，一新琳宫还旧规。
黄山父老歌循良，诵君诗句游云房。
更将山石比坚操，百碎犹能彻骨方。
初冬道中
曾巩（宋代）

潦退蛟螭不可逃，溪潭清澈见秋毫。
欲霜日射西山赤，渐冷天腾北极高。
秀色更浓唯竹柏，孤根先动是蓬蒿。
感时一抚青萍叹，马踏西风气自豪。
咏月
李贞白（唐代）

当涂当涂见，芜湖芜湖见。八月十五夜，一似没柄扇。
鹧鸪天·织女初秋渡鹊河
佚名（宋代）

织女初秋渡鹊河。逾旬蟾苑聘嫦娥。蓬莱仙子今宵降，前後神仙引从多。餐玉蕊，抚云璈。寿筵戏彩捧金荷。黄金照社三儿贵，他日潘舆侍绮罗。
梅六首 其五
谢逸（宋代）

杨花榆荚风流浅，秾李夭桃气味凡。只有寒香无俗韵，不烦吹笛恼掺掺。
送客归淮南
杨凝（唐代）

画舫照河堤，暄风百草齐。行丝直网蝶，去燕旋遗泥。

郡向高天近，人从别路迷。非关御沟上，今日各东西。
卿云歌
佚名（先秦）

卿云烂兮，糺缦缦兮。
日月光华，旦复旦兮。
明明上天，烂然星陈。
日月光华，弘于一人。
日月有常，星辰有行。
四时从经，万姓允诚。
于予论乐，配天之灵。
迁于圣贤，莫不咸听。
鼚乎鼓之，轩乎舞之。
菁华已竭，褰裳去之。
病後晨兴食粥戏书
陆游（宋代）

蝴蝶庄周安在哉！达人聊借作嘲诙。
不知自此随缘住，更把晨窗粥几杯？
寒云轻重色
张仲素（唐代）

佳期当可许，托思望云端。鳞影朝犹落，繁阴暮自寒。

因风方袅袅，间石已漫漫。隐映看鸿度，霏微觉树攒。

凝空多似黛，引素乍如纨。每向愁中览，含毫欲状难。
游海珠寺 其一
邝梦琰（明代）

胜日来登憩，珠江一倚蓬。地幽偏隐寺，僧老善谈农。

野水通诸渎，湖山露数峰。清吟应不寐，星月夜堂空。
过诸葛武侯故里
李振钧（清代）

沂城南门枕河流。丰碑穹隆树道周。篆画磨蚀堪指数，故里汉之武乡侯。

天厌火德群贼起。野无居人郊多垒。城市荒烟蔓草中，宫庭焦土残阳里。

先生避地走襄阳。少从从父去故乡。抱膝萧然吟梁父，至今指点卧龙冈。

分鼎早定天下计。后车得遇中山裔。蜀都虽曰安一隅，汉祚终能绵两帝。

可怜五丈起悲风。大星夜陨隳成功。汤沐邑有田桑乐，老臣不得娱其躬。

恨不使公歌昼锦。混一归来集欢饮。山东既入魏版图，义岂容归心已审。

人生那必正邱首。惟赖大名垂宇宙。楚材晋用迁地良，东夷西夷万岁寿。

一时同里殊愦愦。择木而栖昧前戒。丈夫大节不能明，展转伪朝几成败。

志乘同书古姓名。鸿毛曾重泰山轻。遗爱即如羊叔子，岘碑空洒泪纵横。

遥忆锦官城外柏。丞相祠堂耀金碧。黄尘飞捲白杨风，何处追寻旧园宅。
朝中措（赵＿·约玉楼溪小集）
韩淲（宋代）

一番风月已平分。留得玉溪云。蔼蔼宾僚如故，东楼北海清尊。

荷香凉透，柳阴深锁，翠袂珠裙。□到九重城里，才华好觐吾君。
拟李义山柳枝词五首
陈师道（宋代）

莫解丁香结，从教长苦辛。
郤因千种恨，别作一家春。
以诗句咏梅·为君援笔赋梅花
方蒙仲（宋代）

昔逋才两句，共不用文章。
援笔人皆是，写来当甚强。
班婕妤
张玉孃（元代）

一自煌捐弃，香足玉阶疏。
闻道西宫路，近亦绝莺与。
翠箔玉蟾窥，天街仙籁绝。
抱恨坐夜长，银氏半明减。
喜雨
贺铸（宋代）

终春久旱暵，涉夏俄溽暑。
垢汗浼衣襟，梅津蒸柱础。
黄霾闭赤景，测候错辰午。
沙燕逐风鸢，翻飞遡来雨。
纷纷白羽箭，齐发万牛弩。
落瓦复鸣阶，浮沤如沸煮。
崇朝已沛浃，枯渴顿清愈。
田父喜过从，迎门好相语。
蚕桑薄可具，豚酒与笔鼓。
择吉谢丛祠，巫娘罢狂舞。
晨炊饱丁壮，庇笠耕舄卤。
少缓麦租期，庶将秋稼补。
输入太仓中，蕃肥任黄鼠。
戏赠西阳子二首 其一
王廷陈（明代）

西阳谈道术，冬日尚絺衣。启户欢晴旭，无衾惮夕晖。

黄金惭不就，白发欲何归。饥饿朝来迫，蓬头叩我扉。
栖妻洞
刘克庄（宋代）

往闻耆老言，兹洞深无际。
暗中或识路，尘外别有世。
几思绝人事，赍粮穷所诣。
棋终出易迷，炬绝入难继。
孤亭渺云端，于焉小休憩。
凭高眺城阙，扰扰如聚蚋。
尽捐滓秽念，遂有飞举势。
山灵娼清游，雨意来极锐。
蒙蒙湿莎草，浥浥凉松桂。
暝色不可留，怅望崖扉闭。
赠云居僧明公五首 其二
胡安国（宋代）

踏遍江南春寺苔，野云纵迹去还来。如今□□□峰顶，无法可传心似灰。
次和鄂制府红优昙花
冯柷（清代）

宛对瞿昙座，拈来见夙因。蕴空仍有色，示现岂无神。

品净心方洁，香凝妙绝尘。涂脂非庆喜，须识鬘华身。
和李侍郎移竹
郑将（宋代）

仲夏竹迷日，长竿带笋移。
地生宜雨润，根浅畏风吹。
斸破尚未宜藓，添成宿凤枝。
子猷清洒意，应与渭川期。
治平乙巳暮春十四日同宋复古游山巅至大林寺书四十字
周敦颐（宋代）

三月山方暖，林花互照明。
路盘层顶上，人在半空行。
水色云含白，禽声谷应清。
天风拂襟袂，缥缈觉身轻。
儒学礼上公堂即事
顾逢（宋代）

明伦堂上横经日，列坐诸生酒半酣。
折得一枝梅在手，几多人笑学官贪。
偈颂一百零二首 其七十三
释绍昙（宋代）

一雨润焦枯，大地承恩泽。黄铺𤱶亩云，青锁郊原色。

刈禾镰子疾如风，收放全归掌握中。
莲
杜衍（宋代）

谁种幽花傍浅清，含红怨绿影亭亭。
云归巫女妆犹润，浴出杨妇困夫醒。
好把芳杨临晚岸，莫教飞片逐浮萍。
相看最忆吴船路，万里芙蓉水满泾。
宫词一百首
岳珂（宋代）

五色云烟覆帝城，御沟流水接金明。
晓来珂繖沙堤闹，万岁声中贺太平。
约眉之寓公饮郡圃梅下分韵得动字
魏了翁（宋代）

穷阴雕残年，小雨杂寒冻。
野迥山色枯，木落天宇空。
殷勤玉雪友，岁岁管宾送。
孤标耿黄昏，清艳横螮蝀。
从渠忌皎洁，孱颜立孤耸。
半年簿书尘，閒杀果下鞚。
林端划见之，撩我泼春瓮。
芳菲恼不彻，喜与良友共。
花光留夕阴，鸟语嘎清哢。
群芳去无踪，生意正坌涌。
因怀武陵日，岁上西湖冢。
粲粲万玉妃，萧萧守翁仲。
谁知落天涯，惠然复我从。
暗香疏影句，为我作诗供。
心事炯如霜，客游恍成梦。
岁穷万物息，谁此役群动。
会取春风心，处处得日用。
闲居书事
陆游（宋代）

园林绿叶一番新，桃李吹成陌上尘。
玩易焚香消永日，听琴煮茗送残春。
隐居正欲求吾志，大患元因有此身。
堪笑痴人营富贵，百年赢得冢前麟。
杂体诗 颜特进延之侍宴
江淹（南北朝）

太微凝帝宇。
瑶光正神县。
揆日粲书史。
相都丽闻见。
列汉构仙宫。
开天制宝殿。
桂栋留夏飚。
兰橑停冬霰。
青林结冥蒙。
丹巘被葱蒨。
山云备卿霭。
池卉具灵变。
重阳集清氛。
下辇降玄宴。
骛望分寰队。
矖旷尽都甸。
气生川岳阴。
烟灭淮海见。
中坐溢朱组。
步櫩簉琼弁。
礼登伫睿情。
乐阕延皇眄。
测恩跻踰逸。
{氵公}牒懵浮贱。
承荣重兼金。
巡华过盈瑱。
敢饰舆人咏。
方惭渌水荐。
秋夕书事
陆游（宋代）

秋夕初多露，渔家半掩扉。
鹊飞山月出，犬吠市船归。
影瘦悲形瘁，冠偏感发稀。
眼中无宿士，老我欲畴依？
游峄山还过鲁城西郭有怀中立王孙
于慎行（明代）

二十年来感旧游，绿云遥见隔城楼。逢人恐识关门气，访客真成雪夜舟。

鲁国山川空自赋，梁园松桂为谁秋。何时却有论文地，尊酒同销万斛愁。
樵夫
陆游（宋代）

酸涩涧边果，青红岩际花。贪随狙狖去，风雨未还家。
登瓜州酒楼留别
王逢年（明代）

枫树清霜恋客杯，日高京口曙烟开。
帆飞细逐通州下，江影青烟北固来。
击楫关心鸿不到，登楼何事角频哀。
秋风黄叶平原里，此去遥应首重回。
小轩闲题二首 其一
陈渊（宋代）

舍南舍北梅，墙里墙外竹。逌然寄其间，不见一物俗。

东风将小寄，夜涨春池绿。俯槛数龟鱼，仰檐送鸿鹄。

交情石投水，坐客冰炤玉。从容得此生，已矣万事足。

谁言南轩小，正可陋华屋。但恐世故撄，不容长处独。
呈梁学士丈
严元照（清代）

鸾飘凤泊酸斋字，不见经年熊倍新。案上博山炉欲活，阶前书带草初匀。

倚墙间杀竹尊者，入坐欣逢石丈人。至竟公家春信早，寒梅槛外已精神。
题倭僧所画菖蒲小景四首 其一
成廷圭（元代）

海上青毛鹤，山中绿发仙。相期采九节，同尔寿千年。
后秋兴八首中秋十九日，暂回村庄而作 其六
钱谦益（清代）

头白那禁更白头，况逢秋月又添秋。笛飞瓜步空传恨，刀剪吴添始断愁。

半壁东南馀虎兕，百年臣子总凫鸥。兔园断烂芝麻鉴，临极犹闻起一州。
杂剧·对弈
詹时雨（明代）

(旦扮莺引旦俫扮红上)(旦)自从寺中见了那秀才，便有些心中放不下，况兼昨夜妾身焚香拜月之时，他到墙角边吟诗，我也依著他韵脚儿和了一首。我想著那秀才诗意，好生关妾之情，使我绣房中身心俱倦。倦绣无心正无奈，月明花落又黄昏。(云)银烛照干双泪眼，闺房空锁惜春心。小姐且停女工。今夜月朗风清，云收雨霁，后园景物撩人。佳期难再，何不一观，少舒倦怠也呵。(唱)
【南吕】【一枝花】浮云敛太虚，好雨澄清霁。碧大悬翡翠，明月漾玻璃。昏雾霏霏，百蕊飘花气。可怜今宵能有几？兀的般一刻千金，说甚么三从四德。
【梁州第七】我则见，燕将慵，莺将懒，那时节，韶光事便到九分九厘。绿渐肥，红渐瘦，早晚送春归。三月三十日，风光五百偏明媚。较之往日，难比今夕。同行随喜，不是临逼。惜人生虚度芳菲，怕春光顷刻别离。你把官冠芳珠急速收拾，告舌头玉玎珰架起。(潜出房科)数脚踪金蹀蹁轻移，一齐，悄的出闺房，用脱壳金蝉计。老夫人正沉睡，忙里偷闲耍一会，快活的是便宜。
(旦)后园中景物，别是一样大气。
【隔尾】(唱)后园中别是一样新天气，妾言方知是与非。月色如银牲白日。就万花亭这壁，下数著大棋。谁弱谁强胜负比。
(旦对红弈科)(旦)围棋之说有道，棋启于何氏？中间机关胜负攻守之法，必有说焉。(红)围棋之道，其来尚矣。昔古有丹朱不肖，尧设此以训之。其理微妙，非智者不能明。故局方正？象地利也；道必神明，正直德也。子用黑白，别阴阳也；骈罗布列，效天文也。四象既陈，行之在人。盖上有天地之象，中有五霸之权，下有攻战之事。览其得失，古今略备。古书有云："饱食终日，无所用心。难矣哉！不有博弈者乎？为之，犹贤乎已！"
【牧羊关】自从尧曾置，丹朱教演习，黑白著阴偶阳奇。造化有亿万千端，疆路止三百六十。错综周天数，列布浑天仪。千古万穷秘，神仙不测机。
【隔尾】采樵烂柯光阴逝，呕血成图妙算奇。死里逃生个中意。若是谂知，这个就理，胜固欣然败亦喜。
【牧羊关】袖手傍观易，临输悔后迟，但当局个个著迷。守成要顾后瞻前，用战在征东击西。未做眼防点破，才得手便斜飞。门有总关处，棋无两面持。
【骂玉郎】寻思使得心肠碎，宵废寝，昼忘食，知难见可观乎势。局面危，拈上难，冲开易。
【感皇恩】撞着劲敌，谁肯伏低。用机谋，相数算，厮骗欺。逢生勿击，遇劫先提。满备赢，一著错，便差池。
【采茶歌】得便宜，便收拾，成功一路是强的。十九纵横白与黑，多人迷误少人知。
(末上)前者向西厢下和诗，分明兴合。奈何侍妾红娘，不全其美，小生未遂所愿。今夜雨收云霁，月白风清，未免再到西厢一行。(旦对红弈)(末)听有棋声。此是莺莺小姐与红娘月下下棋。不免悄悄的逾墙，走到棋边，看数著若何？我且过去看咱。(做逾墙科)(云)(旦、红惊科)
【黄钟尾】(红)柳阴中响擦似有人行立，花梢上惊起鸟数飞。听沉来，多一会，二更过，万籁息。露华浓。晚风细、静巉巉，玉漏滴。听西厢，响扑地，见一人，到眼底。纱帽明，白襕系，这生面，颇相识。记前回，那一日，萧寺中，见来的。这秀才，甚通济，序寒温，道名讳，姓挽弓，字君瑞。饱诗书，担才艺，入科场，必及第；步蟾宫，即攀桂，占赘头，定第一。(旦)红娘，你怎得知是他？(红)你问咱怎见得？偌高低省气力，粉墙东滴流扑剪过墙西，演习那龙门惯跳腿。
(红对旦云)这秀才，跳过墙近前来也。若夫人知道，好生不便，到不如回去咱。(旦、红下)(末)小姐去了。小生昨夜墙角儿吟诗，今夜逾墙看棋。明月之下，他分明见我近前来，并无嗔责之心，其情不觉自熟矣。我回到书房中，且捱过今宵，明日到道场中，若见小姐，十分下工夫饱看一会。其中我临事别有机变。
喜程生自吴中回致五岳黄山人音问二首 其一
李梦阳（明代）

烂熳梁园树，江舟尔恰回。苑桃惟旧列，墙柳半新栽。

枝为来人袅，花迎笑口开。吴门春更好，几上虎丘台。
闻角
黄庚（元代）

谯角咿呜到枕边，边情似向曲中传。梅花三弄月将晚，榆塞一声霜满天。

织锦佳人应有恨，枕戈老将想无眠。争如二月春风市，卖酒楼头听管弦。
郴江百咏并序·坦山岩
阮阅（宋代）

空山夜雨鬼神愁，怪石层崖虎豹忧。
鸟道不通车马到，只供衲子羽人游。
咏刺猬
李贞白（唐代）

行似针毡动，卧若栗球圆。莫欺如此大，谁敢便行拳。
醉经堂
黄裳（宋代）

乐非声色在华堂，静味群经得醉乡。不似蠹书鱼不醒，源流何处意茫茫。
九日登越秀山和家大人步东坡惠州韵
吴怡（清代）

海门日落角声凉，庾岭霜清橘柚香。几处寒砧催木叶，频年倦旅怯秋光。

登临朝汉荒台畔，凭吊降王废苑傍。莫问当时歌舞地，暮云愁锁绿芜长。